Imtella' Diċembru 1, 2021 - Aġġornata 1 Ta' Diċembru, 2021 5:01pm Filmat: Ursula von der Leyen (Twitter) Il-President tal-Kummissjoni Ewropea, Ursula von der Leyen qalet li taqbel li għandu jiġu mitħaddet jekk it-tilqima kontra l-Covid-19 għandhiex issir obbligatorja fl-Unjoni Ewropea. F'konferenza tal-aħbarijiet, von der Leyen qalet li filwaqt li kull Stat Membru Ewropew huwa liberu li jimmulta lil min jagħżel li ma jitlaqqamx minn jeddu, temmen li għandu jinfetaħ dibattitu dwar jekk it-tilqima tal-Covid-19 għandhiex tibda tingħata b'mod obbligatorju. Von der Leyen qalet dan fid-dawl tal-fatt li terz tal-popolazzjoni Ewropea, jiġifieri mal-150 miljun ruħ, għadha mhix imlaqqma. Hija saħqet fuq l-importanza tal-ittestjar tal-virus, id-distanza soċjali u l-ilbies tal-maskra. Qalet, li l-Green Pass għandu jiġi aġġornat skont l-andament tal-pandemija. Fi kliemha, iċ-ċertifikat tal-vaċċin għandu jinkludi wkoll it-teħid tal-booster. Von der Leyen żiedet li sal-ewwel tliet xhur tas-sena d-dieħla l-kumpaniji Pfizer u Moderna se jipprovdu biżżejjed boosters għall-Ewropej kollha li huma diġà mlaqqma biż-żewġ dożi. L-Awstrija huwa l-ewwel pajjiż fl-Unjoni Ewropea li fl-aħħar jiem għamel it-tilqima kontra l-Covid-19 obbligatorja. Ara wkoll: Fl-Awstrija – it-tilqima kontra l-COVID-19 se ssir obbligatorja